
PARLAMENTUL ROMÂNIEI

CAMERA DEPUTAŢILOR

Comisia pentru drepturile omului, culte 

şi problemele minorităţilor naţionale 



Către



Biroul permanent al Camerei Deputaţilor



În conformitate cu prevederile Regulamentului Camerei Deputaţilor, vă înaintăm, alăturat, RAPORTUL asupra propunerii legislative privind activităţile religioase desfăşurate în cadrul misiunilor diplomatice, trimis Comisiei noastre, spre dezbatere în fond, cu adresa nr. 82 din 2 mai 2001.



La întocmirea raportului s-a ţinut seama de conţinutul propunerii legislative, de Avizul Consiliului Legislativ, de punctul de vedere al Guvernului României şi de avizul Comisiei juridice, de disciplină şi imunităţi.



În raport de obiectul şi conţinutul juridic al propunerii legislative, aceasta face parte din categoria legilor ordinare.

PREŞEDINTE, 






SECRETAR,

Nicolae Păun 






Florea Buga 

PARLAMENTUL ROMÂNIEI

CAMERA DEPUTAŢILOR

Comisia pentru drepturile omului, culte 

şi problemele minorităţilor naţionale 

RAPORT

asupra propunerii legislative privind activităţile religioase desfăşurate în cadrul misiunilor diplomatice



În conformitate cu prevederile art. 89 din Regulamentul Camerei Deputaţilor, Comisia pentru drepturile omului, culte şi problemele minorităţilor naţionale a fost sesizată, spre dezbatere în fond, cu propunerea legislativă privind activităţile religioase desfăşurate în cadrul misiunilor diplomatice.



În expunerea de motive a iniţiatorului se precizează că propunerea legislativă a pornit de la “necesitatea obiectivă a îmbunătăţirii, sub aspect religios, a activităţii din ambasadele şi misiunile consulare ale României, inclusiv prin asigurarea unor spaţii destinate activităţilor religioase”.



Consiliul Legislativ a avizat negativ propunerea legislativă, considerând că ea “nu este în concordanţă cu principiile constituţionale, care consacră autonomia cultelor religioase faţă de stat şi libertatea conştiinţei”. Totodată, se relevă faptul că în Convenţia de la Viena din 1961 cu privire la relaţiile diplomatice, la care este parte şi România, printre atribuţiile misiunilor diplomatice menţionate, “nu figurează şi cele din domeniul religios, deoarece, cu foarte mici excepţii, cultele religioase sunt autonome faţă de stat, ele nu pot figura ca acţiuni oficiale ale statului”.



În   Punctul   de    vedere   al Guvernului României, trimis cu adresa nr. 657B şi 689D/MRP, din 07 mai 2001, se precizează că Executivul nu susţine promovarea acestei iniţiative legislative parlamentare, deoarece “conţine prevederi care încalcă principiul libertăţii religioase consacrat atât în art. 29 din Constituţia României, cât şi în pactele şi tratatele privitoare la drepturile fundamentale ale omului la care România este parte”. De asemenea, se arată că “printre atribuţiile Ministerului Afacerilor Externe în străinătate, aşa cum sunt ele prevăzute în Hotărârea Guvernului nr. 21/2001 privind organizarea şi funcţionarea Ministerului Afacerilor Externe, nu se numără şi acordarea asistenţei religioase, cum se prevede la art. 6 din această propunere legislativă”.



Avizul Comisiei juridice, de disciplină şi imunităţi a Camerei Deputaţilor este şi el negativ.



Potrivit prevederilor art. 60 din Regulamentul Camerei Deputaţilor, Comisia pentru drepturile omului, culte şi problemele minorităţilor naţionale a examinat această propunere legislativă în şedinţa sa din 23 mai 2001.



În cadrul dezbaterilor generale, membrii Comisiei, care au luat cuvântul, au împărtăşit punctele de vedere ale Consiliului Legislativ, Guvernului României şi Comisiei juridice, de disciplină şi imunităţi, apreciind că propunerea legislativă contravine atât dispoziţiilor constituţionale, altor norme de drept intern, cât şi prevederilor unor norme de drept internaţional, în special ale Convenţiei de la Viena din 1961 cu privire la relaţiile diplomatice, la care România este parte.



Faţă de cele expuse mai sus, membrii Comisiei au hotărât, cu majoritate de voturi, să propună plenului Camerei Deputaţilor respingerea propunerii legislative în forma prezentată de iniţiator.



Având în vedere obiectul şi conţinutul juridic al propunerii legislative, aceasta face parte din categoria legilor ordinare.

PREŞEDINTE, 






SECRETAR,

Nicolae Păun 






Florea Buga 

